เลขาธิการสทนช. ยอมรับมีความกังวลประเทศไทยยังอยู่ในสถานการณ์ภัยแล้งแม้จะได้รับอิทธิพลจากพายุโซนร้อน  “มูน” แต่จะเกิดภาวะฝนทิ้งช่วง ตั้งแต่กลางเดือนนี้ไปจนถึงเดือนสิงหาคม
นายสมเกียรติ ประจำวงษ์ เลขาธิการสำนักงานทรัพยากรน้ำแห่งชาติ หรือ สทนช. เปิดเผยถึงสถานการณ์พายุโซนร้อน “มูน” ที่ส่งผลให้ประเทศไทยมีฝนตกหนัก โดยเฉพาะบริเวณภาคเหนือ ภาคตะวันออกเฉียงเหนือ ภาคกลาง และภาคตะวันออก ในขณะนี้ว่า เบื้องต้นในภาพรวมพายุดังกล่าวไม่ส่งผลทำให้เกิดน้ำท่วมฉบับพลัน ขณะเดียวกันปริมาณน้ำฝนที่ไหลเข้าสู่อ่างเก็บน้ำ ในแม่น้ำลำคลอง ในพื้นที่ภาคตะวันออกเฉียงเหนือตอนบนในจังหวัดสกลนคร นครพนม บึงกาฬ และพื้นที่ภาคเหนือที่จังหวัดเชียงราย เชียงใหม่ ก็มีไม่เกิน 300 ล้านลูกบาศเมตร รวมถึงปริมาณฝนจากอิทธิพลมรสุมตะวันตกเฉียงใต้ส่งผลให้ปริมาณน้ำทุกแห่งในอ่างเก็บน้ำเพิ่มขึ้นประมาณ 7-8 แห่ง จาก 19 แห่งของโครงการอ่างเก็บน้ำขนาดใหญ่         ทั้งนี้ ยอมรับว่าช่วงกลางเดือนกรกฎาคมนี้สถานการณ์ภัยแล้งยังน่าเป็นห่วง โดยเฉพาะในพื้นที่ 8 จังหวัดภาคเหนือที่จังหวัดเชียงราย พะเยา น่าน แพร่ ลำปาง เชียงใหม่ แม่ฮ่องสอน และ 8 จังหวัดภาคตะวันออกเฉียงเหนือที่กาฬสินธ์ นครราชสีมา ขอนแก่น ชัยภูมิ มหาสารคาม บุรีรัมย์ สุริทร์ อุบลราชธานี ที่จะมีฝนทิ้งช่วง         อย่างไรก็ตาม คาดว่าหลังจากวันที่ 15 กรกฎาคมไปจนถึงเดือนสิงหาคมนี้จะมีฝนตกลงมาเพิ่มขึ้น ช่วยเติมปริมาณน้ำในแหล่งน้ำได้ ส่วนสถานการณ์น้ำในพื้นที่ภาคกลางมีแนวโน้มไม่ดีเช่นกัน การทำนาปลูกข้าวยังไม่เป็นไปตามแผนโดยเฉพาะพื้นที่นอกเขตชลประทาน เนื่องจากปริมาณน้ำมีไม่เพียงพอ ซึ่งประสานงานกับกระทรวงเกษตรและสหกรณ์หาแนวทางให้ความช่วยเหลือเกษตรที่จะได้รับความเดือนร้อนจากกรณีดังกล่าวแล้ว        สำหรับมาตรการรับมือในล่วงหน้าแล้งระหว่างเดือนพฤศจิกายนนี้ ถึงเดือนมกราคมปี 2563 ทาง สทนช. คาดว่าจะมีปริมาณน้ำในอ่างเก็บน้ำน้อยกว่าค่าเฉลี่ย โดยภาพรวมพื้นที่ภาคเหนือปริมาณน้ำทั้งหมดน้อยกว่าปีที่ผ่านมาประมาณ 4,000 กว่าล้านลูกบาศเมตร มีการใช้น้ำมากกว่าแผนที่วางไว้เกือบ 1,000 ลูกบาศเมตร ประกอบกับ กรมอุตุนิยมวิทยาและหน่วยงานที่เกี่ยวที่ออกมาระบุว่าระหว่างวันที่ 5-15 กรกฏาคมนี้จะเกิดฝนทิ้งช่วง ดังนั้นหากบริหารจัดการน้ำไม่ดีหรือมีการใช้น้ำมากขึ้นอาจส่งผลกระทบช่วงปลายฤดูฝนต่อหน้าแล้งได้         อย่างไรก็ตามอาจจะมีการยกระดับศูนย์บัญชาการเฉพาะกิจเพื่อการบริหารจัดการน้ำ เพื่อแก้ไขปัญหาภัยแล้ง หลังจากรัฐบาลอนุมัติงบประมาณ กว่า 1,200 ล้านบาท ในการดำเนินการขุดลอก หาแหล่งกักเก็บน้ำเพิ่มเติมทั้งแหล่งเก็บน้ำจากหนองน้ำธรรมชาติทั้ง 32 จังหวัด คาดว่าภายใน 2-3 เดือนนี้จะสามารถกักเก็บน้ำในช่วงฤดูฝนได้ รวมถึงการจัดทำฝายชะลอน้ำกว่า 30,000 แห่ง เพื่อเพิ่มความชุ่มชื่นในดิน#สทนช.  #ปัญหาภัยแล้ง #การบริหารจัดการน้ำ #สำนักข่าว #กรมประชาสัมพันธ์